មហាជន​ចែក​រំលែក​ទុក្ខ​ដល់​គ្រួសារ​ជន​រគ្រោះ​ក្នុង​ឧបទ្ទវហតុ​បុណ្យ​អុំទូក
ចំនួន​ដ៏​ច្រើន​នៃ​ជន​រង​គ្រោះ​រហូត​ដល់​ជាង​១.១០០​នាក់ បាន​​ធ្វើ​​ឲ្យ​មាន​ការ​ចូល​រួម​រំលែក​ទុក​ពី​មជ្ឈដ្ឋាន​ជាតិ​និង​អន្តរជាតិ។
មហាជនគ្រប់ទិសទី រួមទាំងលោកស្រីរដ្ឋមន្ត្រីការបរទេសអាមេរិក ហ៊ីឡារី គ្លីនតុន (Hillary Clinton) បានចូលរួមរំលែកទុក្ខដល់ជនរងគ្រោះស្លាប់ និងរបួសសរុបចំនួនជាង១.១០០នាក់នៅក្នុងឧបទ្ទវហេតុដ៏អាក្រក់ដែលកើតឡើងនៅកោះពេជ្រនារាជធានីភ្នំពេញ កាលពីយប់ថ្ងៃចន្ទ័ទី២២ខែវិច្ឆិកាឆ្នាំ២០១០ ដែលជាថ្ងៃចុងក្រោយនៃពិធីបុណ្យអុំទូកដ៏មានប្រជាប្រិយភាពរយៈពេលបីថ្ងៃ។ គ្រោះកំណាចនេះដែលបណ្ដាលមកពីការដើរប្រជ្រៀតជាន់លើគ្នាយ៉ាងអាក្រក់នៅលើស្ពានដ៏តូចមួយនៅមណ្ឌលកំសាន្ដកោះពេជ្រនេះ។ ក្នុងសារទៅកាន់ជនរួមជាតិ លោកនាយករដ្ឋមន្ដ្រីខ្មែរ ហ៊ុន សែន អតីតព្រះមហាក្សត្រ នរោត្តម សីហនុ ព្រះមហាក្សត្រសម្ដេចព្រះបរមនាថ នរោត្តម សីហមុនី សុទ្ធតែបានចូលរួមរំលែកមរណទុក្ខដល់ក្រុមគ្រួសាររបស់ជនរងគ្រោះ។ ភ្លាមៗនោះរដ្ឋាភិបាលបានសម្រេចផ្ដល់ថវិកាចំនួន៥លានរៀល ឬស្មើនឹងជាង១.០០០ដុល្លារអាមេរិកដល់គ្រួសារជនរងគ្រោះដែលបានបាត់បង់ជីវិត។ ចំណែកឯអតីតព្រះមហាក្សត្រ និងព្រះមហាក្សត្រ បានព្រះរាជទានថវិការៀងព្រះកាយចំនួន២០០ ដុល្លារចំពោះគ្រួសារសពនិមួយៗ និងចំនួន ១០០ ដុល្លារដល់ក្រុមគ្រួសារនៃជនរងគ្រោះដែលមានរបួស។ ជាមួយគ្នានេះដែរ រដ្ឋាភិបាល ក៏បានបង្កើតឲ្យមានអនុគណកម្មការមួយ ដើម្បីស្រាវជ្រាវពីមូលហេតុនៃ សោកនាដកម្មដ៏ប្រល័យនេះដោយជម្រុញឲ្យក្រុមប្រជាពលរដ្ឋចូលរួមផ្ដល់ដំណឹងនានាដែលមានប្រយោជន៍ដល់ការស៊ើបអង្កេត។ នៅថ្ងៃនេះដែរ លោកស្រីសហ៊ីលឡារី គ្លីនតុន រដ្ឋមន្ដ្រីក្រសួងការបរទេសអាមេរិក បានមានប្រសាសន៍នៅក្នុងសេចក្ដីប្រកាសព័ត៌មានមួយក្នុងជំហរតំណាងឲ្យលោកប្រធានាធិបតី បារ៉ាក់ អូបាមា និងប្រជាពលរដ្ឋអាមេរិកាំងថា លោកស្រីសូមសម្តែងសេចក្តីទុក្ខសង្រៀងយ៉ាងជ្រាលជ្រៅចំពោះការបាត់បង់ជីវិត និងរបួសប្រកបដោយសោកនាដកម្មខាងលើនោះ។ លោកស្រី គ្លីនតុន បានលើកទឹកចិត្តដល់ប្រជាពលរដ្ឋកម្ពុជាថា លោកស្រីបានឃើញភាពខ្លាំងរបស់ពួកគេដោយផ្ទាល់ និងស្មារតីរឹងប៉ឹងរបស់ប្រជាពលរដ្ឋកម្ពុជា ក្នុងអំឡុងដំណើរទស្សនកិច្ចរបស់លោកស្រីកាលពីពេលថ្មីៗនេះ ហើយលោកស្រីរំពឹងថា ប្រជាពលរដ្ឋកម្ពុជានឹងប្រឹងប្រែងតស៊ូរួមគ្នាក្នុងកាលៈទេសៈដ៏លំបាកនេះ។ ក្រុមនិស្សិតមកពីសកលវិទ្យាល័យក្នុងរាជធានីភ្នំពេញចំនួនដប់ក៏បានប្រមូលផ្ដុំគ្នារៀបចំផែនការសម្រាប់ធ្វើការរៃអង្គាសប្រាក់ និងសម្ភារៈនានាសម្រាប់ជួយរំលែកទុក្ខលំបាក ដល់ក្រុមគ្រួសារជនរងគ្រោះផងដែរ។ លោកទូច ណូរិន តំណាងក្រុមនិស្សិបានឲ្យដឹងថា ក្រុមនិស្សិតក៏នឹង ចូលរួមដង្ហែរក្បួនឆ្ពោះទៅធ្វើការប្រារព្ធវិញ្ញាណក្ខន្ធនៃជនរងគ្រោះផងដែរ នៅថ្ងៃព្រហស្បតិ៍ ដែលរដ្ឋាភិបាលកំណត់ថា ជាទិវាជាតិកាន់មរណទុក្ខ។ លោកណូរិន ថ្លែងថា៖ «កាលពីម្សិលមិញ គឺមានសោកនាដកម្មគួរឲ្យរន្ធត់មួយ។ ក្នុងនាមយុវជនខ្មែរទាំងអស់គ្នា ខ្ញុំគិតថា យើងគួរតែធ្វើអ្វីមួយដើម្បីជួយដល់អ្នករងគ្រោះទាំងអស់នោះ ព្រមទាំងគ្រួសាររបស់គាត់ផងដែរ។ ដូច្នេះបានជាយើងបង្កើតជាក្រុមមួយដែលមានឈ្មោះថា ក្រុមយុវជនមូលនិធិថ្ងៃ២២ វិច្ឆិកា ដើម្បីរៃអង្គាសមូលនិធិជួយសង្រ្គោះដល់ជនរងគ្រោះ ក៏ដូចជាយើងនឹងរៀបចំពិធីដើរព្យុហយាត្រា ដើម្បីទៅរំលឹកវិញ្ញាណក្ខន្ឋដល់អ្នកស្លាប់»។ ក្រុមគណបក្សជំទាស់ គឺគណបក្សសិទ្ធិមនុស្ស និងគណបក្សសម រង្ស៊ី ក៏បានចេញលិខិតរំលែកទុក្ខ រៀងៗខ្លួនដល់ជនរងគ្រោះក្នុងសោកនាដកម្មកាលពីថ្ងៃចន្ទ័ដែរ។ រីឯមជ្ឈមណ្ឌលសិទ្ធិមនុស្សរបស់លោក អ៊ូ វិរៈ បានប្រកាសបិទទ្វារសម្រាប់ទិវាកាន់មរណៈទុក្ខនៅថ្ងៃព្រហស្បតិ៍។ គណកម្មការ សិទ្ធិមនុស្សអាស៊ី ដែលមានមូលដ្ឋានក្នុងទីក្រុង ហុងកុង ក៏បានចែករំលែកទុក្ខសោកដល់ក្រុមគ្រួសារ ជនរងគ្រោះ ក៏ប៉ុន្ដែគណកម្មការនេះ បានឆ្លៀតរិះគន់ថា ទីក្រុងភ្នំពេញមិនបានត្រៀមបំរុងសម្រាប់ ដោះស្រាយគ្រោះមហន្ដរាយទ្រង់ទ្រាយធំណាមួយនោះឡើយ៕